CELEX: C2005/281/58
Language: el
Date: 2005-11-12 00:00:00
Title: Υπόθεση Τ-350/05: Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Φινλανδίας που ασκήθηκε στις 16 Σεπτεμβρίου 2005

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/32
            
         Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Φινλανδίας που ασκήθηκε στις 16 Σεπτεμβρίου 2005
   (Υπόθεση Τ-350/05)
   (2005/C 281/58)
   Γλώσσα διαδικασίας: η φινλανδική
   Διάδικοι
   
      Προσφεύγουσα: Φινλανδική Δημοκρατία (εκπρόσωπος: Tuula Pynnä)
   
      Καθής: Επιτροπή των Ευρωπαϊκών Κοινοτήτων
   Η προσφεύγουσα ζητεί από το Πρωτοδικείο των Ευρωπαϊκών Κοινοτήτων
   
               —
            
            
               να ακυρώσει την απόφαση της Επιτροπής που εκδόθηκε και δημοσιεύθηκε στις 8 Ιουλίου 2005, με την οποία η Επιτροπή, κατά παράβαση της σύμφωνα με το άρθρο 10 ΕΚ αρχής της αγαστής συνεργασίας, αλλά και της νομολογίας του Δικαστηρίου των Ευρωπαϊκών Κοινοτήτων περί της υπό επιφύλαξη καταβολής οφειλομένων ποσών, αρνήθηκε να αρχίσει διαπραγματεύσεις με τη Δημοκρατία της Φινλανδίας στο πλαίσιο της εκκρεμούς διαδικασίας 2003/2180 λόγω παραβάσεως κράτους μέλους βάσει του άρθρου 226 ΕΚ, που αφορά την υπό επιφύλαξη καταβολή των αναδρομικώς επιβλητέων δασμών και των σχετικών τόκων από τη στιγμή που οι δασμοί κατέστησαν απαιτητοί μέχρι την ημέρα της πληρωμής
            
         
               —
            
            
               να καταδικάσει τη Δημοκρατία της Φινλανδίας στα δικαστικά έξοδα.
            
         Ισχυρισμοί και κύρια επιχειρήματα
   Με την βαλλόμενη απόφασή της η Επιτροπή θεώρησε ότι δεν υπείχε καμία υποχρέωση στην ως άνω υπόθεση κατά το άρθρο 232 ΕΚ. Η Φινλανδία είχε ζητήσει εγγράφως από την Επιτροπή, στηριζόμενη στο άρθρο 232 ΕΚ, σύμφωνα με την κατά το άρθρο 10 ΕΚ αρχή της αγαστής συνεργασίας, αλλά και τη νομολογία του Δικαστηρίου των Ευρωπαϊκών Κοινοτήτων περί της υπό επιφύλαξη καταβολής οφειλομένων ποσών, να αρχίσει διαπραγματεύσεις μέχρις ότου το Δικαστήριο των Ευρωπαϊκών Κοινοτήτων εκδώσει απόφαση στην υπόθεση αυτή σχετικά με την υπό επιφυλαξη καταβολή του ποσού των επίμαχων δασμών και των αντιστοίχων τόκων.
   Η Φινλανδία υποστηρίζει ότι, με την βαλλόμενη απόφασή της, η Επιτροπή παρέβη τη Συνθήκη ΕΚ ή τις διατάξεις εφαρμογής της, υπό την έννοια του άρθρου 230 ΕΚ, δεύτερο εδάφιο, διότι, σε αντίθεση με τη σύμφωνα με το άρθρο 10 ΕΚ αρχή της αγαστής συνεργασίας, αλλά και με τη νομολογία του Δικαστηρίου των Ευρωπαϊκών Κοινοτήτων περί της υπό επιφύλαξη καταβολής οφειλομένων ποσών, αρνήθηκε να αρχίσει διαπραγματεύσεις όσον αφορά τη διαδικασία λόγω παραβάσεως κράτους μέλους αριθ. 2003/2180 που κίνησε η ίδια η Επιτροπή σχετικά με την υπό επιφύλαξη καταβολή των αναδρομικώς επιβλητέων δασμών που οφείλονται σύμφωνα με τον κανονισμό 1150/2000/ΕΚ Ευρατόμ (1)από τη στιγμή που οι δασμοί κατέστησαν απαιτητοί μέχρι την ημέρα της πληρωμής, χωρίς να αιτιολογήσει την αρνητική απόφασή της, κατά παράβαση του άρθρου 253 ΕΚ.
   
      (1)  Κανονισμός (ΕΚ, Ευρατόμ) 1150/2000 του Συμβουλίου, της 22ας Μαΐου 2000, για την εφαρμογή της απόφασης 94/728/ΕΚ, Ευρατόμ για το σύστημα των ιδίων πόρων των Κοινοτήτων (EE L 130 της 31/05/2000, σ. 1).